Airspeed Ferry

Το Airspeed AS.4 Ferry ήταν τρικινητήριο δεκαθέσιο διπλάνο επιβατικό αεροσκάφος, σχεδίασης και κατασκευής της βρετανικής εταιρείας Airspeed Limited. Πρόκειται για το πρώτο αεροπλάνο της συγκεκριμένης εταιρείας, που είχε προηγουμένως αναπτύξει διάφορους τύπους ανεμοπτέρων.

Το Ferry σχεδιάστηκε ειδικά για τις εκδηλώσεις «National Aviation Day» που διοργάνωνε ο πρωτοπόρος της αεροναυτικής σερ Άλαν Κόμπαμ (Alan Cobham). Το πρωτότυπο πραγματοποίησε την παρθενική του πτήση στις 5 Απριλίου 1932. Εν τέλει κατασκευάστηκαν μονάχα τέσσερα αεροσκάφη στις εγκαταστάσεις της εταιρείας στο Γιορκ, δύο εκ των οποίων ενέταξε σε υπηρεσία η RAF στα πρώτα χρόνια του Β΄ Παγκοσμίου Πολέμου κυρίως ως στατικά αεροσκάφη για την εκπαίδευση προσωπικού.

 Σχεδιασμός και ανάπτυξη 
Οι απαρχές του Ferry εντοπίζονται στην πρώτη συνεδρίαση του διοικητικού συμβουλίου της Airspeed στις 17 Απριλίου 1931. Ο πρωτοπόρος της αεροπορίας και διευθυντής της εταιρείας σερ Άλαν Κόμπαμ επεδίωξε την δημιουργία πολυκινητήριου επιβατικού αεροσκάφος το οποίο θα πραγματοποιούσε πτήσεις «αεροπορικής εμπειρίας» στις επιδείξεις «National Aviation Day». Μεταξύ των απαιτήσεων για ένα τέτοιο αεροσκάφος ήταν η εξαιρετική για την εποχή ικανότητα βραχείας αποπροσγείωσης, που ήταν αναγκαία λόγω των πρόχειρων αεροδιαδρόμων που ήταν η νόρμα εκείνη την περίοδο. Τον Ιούνιο του ίδιου έτους παραγγέλθηκαν δύο αεροσκάφη, με τιμή £5.195 έκαστο και χρονικό όριο για την παράδοσή τους δέκα μήνες αργότερα.

Τόσο ο σχεδιασμός όσο και η κατασκευή πραγματοποιήθηκαν στις εγκαταστάσεις της Airspeed στο Γιορκ. Οι εργασίες προχώρησαν σύμφωνα με το χρονοδιάγραμμα και τον Μάρτιο του 1932 το πρωτότυπο μεταφέρθηκε οδικώς, πλήρως συναρμολογημένο, στο αεροδρόμιο Sherburn-in-Elmet. Εκεί πραγματοποίησε την πρώτη του πτήση στις 5 Απριλίου 1932 με χειριστή τον H. V. Warrall. Κρίθηκε ότι βρισκόταν εντός των προβλεπόμενων ορίων -συμπεριλαμβανομένου του βάρους του- και έτσι φορτώθηκε στο μέγιστο μικτό βάρος των 2.400 kg για να πραγματοποιήσει ξανά πτήση τρεις ημέρες αργότερα. Αυτή τη φορά οι επιδόσεις κατά την απογείωση ήταν κατώτερες των προσδοκιών και έτσι αντικαταστάθηκαν οι έλικες από άλλες μικρότερου βήματος χάρη στις οποίες βελτιώθηκαν οι επιδόσεις κατά την απογείωση και κατά την άνοδο στην επόμενη δοκιμαστική πτήση που έλαβε χώρα μία ημέρα αργότερα. Κατά τη διαδικασία πιστοποίησης, που ολοκληρώθηκε σε τέσσερις ημέρες, αποκαλύφθηκαν μικρά ζητήματα με την πολλαπλή εξαγωγής καθώς και ένα κομμένο μπουλόνι στο σύστημα προσγείωσης.

 Επιχειρησιακή ιστορία 
Στις 24 Απριλίου παραδόθηκε επισήμως το πρωτότυπο και τον επόμενο μήνα παρουσιάστηκε για πρώτη φορά στο κοινό ενώ σύντομα ακολούθησε το δεύτερο αεροσκάφος. Και τα δύο χρησιμοποιήθηκαν όπως είχε προγραμματιστεί για τις πτήσεις «αεροπορικής εμπειρίας» του Κόμπαμ, προσελκύοντας μεγάλο αριθμό ανθρώπων που επιβιβάστηκαν σε αυτά. Σύμφωνα με το αεροπορικό περιοδικό Flight, μόνο κατά την αρχική περίοδο χρήσης τους, τα δύο αεροσκάφη μετέφεραν περίπου 92.000 επιβάτες."The Work of the Airspeed Ferry." Flight, 17 November 1932, p. 1088.

Το 1940, έπειτα από το ξέσπασμα του Β΄ Παγκοσμίου Πολέμου, το πρώτο αεροσκάφος επιτάχθηκε από τη RAF. Παρέμεινε σε ενεργό υπηρεσία έως τον Νοέμβριο του 1940 και στη συνέχεια χρησιμοποιήθηκε ως στατικό αεροσκάφος για την εκπαίδευση προσωπικού. Το δεύτερο αεροσκάφος υπέστη ζημιές σε ατύχημα τον Ιούλιο του 1932, μόλις έναν μήνα μετά την παράδοσή του. Καθώς δεν ήταν καταστροφικές επισκευάστηκε και το 1934 πωλήθηκε στην στις Βρετανικές Ινδίες, συγκεκριμένα στην εταιρεία Himalaya Air Transport and Survey Company Limited. Για έξι περίπου μήνες μετέφερε προσκυνητές από το Χάριντγουαρ προς το αεροδρόμιο Γκάουτσαρ. Καταστράφηκε το 1936 εξαιτίας πυρκαγιάς ενώ βρίσκονταν στο υπόστεγό του.

Το τρίτο καθώς και το τέταρτο και τελευταίο αεροσκάφος κατασκευάστηκαν για την εταιρεία Midland and Scottish Air Ferries Ltd και χρησιμοποιήθηκαν σε δρομολόγια από το Ρένφρου (Renfrew) προς το Κάμπελταουν (Campbeltown), το Μπέλφαστ και το Λίβερπουλ. Οι υπηρεσίες αυτές ανεστάλησαν έπειτα από 18 περίπου μήνες διότι η εν λόγω εταιρεία έκλεισε. Το ένα από τα δύο επέστρεψε στην Αγγλία για να χρησιμοποιηθεί σε πτήσεις αναψυχής από την Air Publicity Ltd. Το 1941 επιτάχθηκε από τη RAF και αργότερα χρησιμοποιήθηκε ως στατικό αεροσκάφος για την εκπαίδευση προσωπικού.

 Παραπομπές 

 Βιβλιογραφία 






 Εξωτερικοί σύνδεσμοι 


Ferry